"Congresul Partidului Popular European din 6 - 7 martie de la Bucureşti va cere aderarea cât mai rapidă a României şi Bulgariei la spaţiul Schengen. În manifestul electoral al PPE, care va fi votat mâine de plenul Congresului PPE şi care va fi baza programului politic al PPE pentru următorii 5 ani, este inclus un paragraf care solicită admiterea deplină la Schengen pentru Bulgaria şi România cât mai curând posibil", anunţă Siegfried Mureşan într-un comunicat.
Eurodeputatul PNL arată că includerea acestui paragraf într-un document fundamental al PPE reiterează angajamentul total al Partidului Popular European pentru aderarea României la spaţiul Schengen.
"Manifestul electoral va sta la baza programului politic al Partidului Popular European pe următorii 5 ani", subliniază Siegfried Mureşan.
El mai precizează că la Congresul Partidului Popular European din 6 - 7 martie vor participa aproape 800 de delegaţi cu drept de vot din toate colţurile Uniunii Europene, inclusiv preşedinta Comisiei Europene, Ursula von der Leyen, preşedinta Parlamentului European, Roberta Metsola, şi 10 şefi de state şi de guverne din Uniunea Europrană: preşedintele României, Klaus IOHANNIS, prim-ministru Finlandei, Petteri ORPO, prim-ministrul Luxemburgului, Luc FRIEDEN, preşedintele Ciprului, Nikos CHRISTODOULIDES, cancelarul Austriei, Karl NEHAMME, prim-ministrul Irlandei, Leo VARADKAR, prim-ministrul Croaţiei, Andrej PLENKOVIĆ, prim-ministrul Poloniei, Donald TUSK, prim-ministrul Greciei, Kyriakos MITSOTAKIS, prim-ministrul Lituaniei, Ingrida SIMONYTE".
loading...